Document ID: 32004R0544

Komisijas Regula (EK) Nr. 544/2004
(2004. gada 24. marts),
ar ko nosaka pārejas pasākumus, kurus pieņem saistībā ar Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas pievienošanos, attiecībā uz rezervi, kas izveidota saskaņā ar Regulas (EK) Nr. 1520/2000 14. pantu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās aktu, un jo īpaši tā 41. panta 2. punktu,
ņemot vērā Padomes 1993. gada 6. decembra Regulu (EK) Nr. 3448/93, ar ko nosaka tirdzniecības režīmu, kurš piemērojams noteiktām precēm, ko iegūst, pārstrādājot lauksaimniecības produktus [1], kurā jaunākie grozījumi izdarīti ar Regulu (EK) Nr. 2580/2000 [2], un jo īpaši tās 8. panta 3. punkta pirmo daļu un 16. pantu,
tā kā:
(1) Komisijas 2000. gada 13. jūlija Regula (EK) Nr. 1520/2000, ar ko nosaka kopējus sīki izstrādātus noteikumus eksporta kompensāciju piešķiršanas sistēmas piemērošanai noteiktiem lauksaimniecības produktiem, ko eksportē tādu preču veidā, uz kurām neattiecas Līguma I pielikums, kā arī paredz šādu kompensāciju apjoma noteikšanas kritērijus [3], kurā jaunākie grozījumi izdarīti ar Regulu (EK) Nr. 543/2004 [4], paredz, ka ar noteiktiem izņēmumiem eksporta kompensāciju piešķiršana par precēm ir atkarīga no kompensācijas sertifikāta uzrādīšanas. Šie kompensācijas sertifikāti ir pieejami uzņēmējiem sešās daļās budžeta laika posmā ar noteiktiem iesniegšanas termiņiem attiecībā uz katru daļu. Kompensācijas sertifikātus var izsniegt tikai tiem pieteikuma iesniedzējiem, kuri ir reģistrēti Eiropas Savienībā.
(2) Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas gaidāmās pievienošanās dēļ uzņēmēji šajās jaunajās dalībvalstīs no 2004. gada 1. līdz 7. maijam var pieteikties kompensācijas sertifikātiem par piekto periodu, kas būs derīgi no 2004. gada 1. jūnija. Tomēr šiem uzņēmējiem nebūs pieejami kompensācijas sertifikāti, kas izsniegti par iepriekšējiem periodiem, tādēļ tiem nebūs pieejami kompensācijas sertifikāti, kas ir derīgi no 2004. gada 1. līdz 31. maijam.
(3) Uzņēmējiem, kuri ir reģistrēti jaunajās dalībvalstīs, nebūs pieejami kompensācijas sertifikāti, kas ir spēkā no 2004. gada 1. līdz 31. maijam, ir lietderīgi pieņemt īpašus pagaidu pasākumus, kas paredz atkāpi no prasības, ka uzņēmējam jāuzrāda kompensācijas sertifikāts laika posmā no 2004. gada 1. līdz 31. maijam.
(4) Attiecīgi ir lietderīgi piemērot noteiktas atkāpes no Regulas (EK) Nr. 1520/2000 14. panta, lai ļautu uzņēmējiem jaunajās dalībvalstīs pretendēt uz atkāpi, ko paredz minētais pants, laika posmā no 2004. gada 1. līdz 31. maijam.
(5) Šajā regulā noteiktie pasākumi ir saskaņā ar atzinumu, ko sniegusi Pārvaldības komiteja horizontāliem jautājumiem saistībā ar Līguma I pielikumā neuzskaitītu apstrādātu lauksaimniecības produktu tirdzniecību,
IR PIEŅĒMUSI ŠO REGULU.
1. pants
Ar šo paredz šādu atkāpi no Regulas (EK) Nr. 1520/2000 14. panta budžeta gadā, kas beidzas 2004. gada 15. oktobrī:
1. Kopējās rezerves ierobežojumu, kas minēts 1. punkta pirmajā daļā, palielina līdz EUR 40 miljoniem.
2. Noteiktais ierobežojums EUR 75000 apmērā, kas minēts 2. punkta pirmajā daļā, neattiecas uz pieteikumiem, ko iesnieguši Čehijā, Igaunijā, Kiprā, Latvijā, Lietuvā, Ungārijā, Maltā, Polijā, Slovēnijā un Slovākijā reģistrētie uzņēmēji, attiecībā uz preču, kas ražotas vai komplektētas dalībvalstī, kurā uzņēmējs ir reģistrēts, eksportu, kas veikts no 2004. gada 1. līdz 31. maijam.
3. Regulas 3. punkta otrajā daļā minēto summu palielina līdz EUR 30 miljoniem.
2. pants
Šī regula stājas spēkā 2004. gada 1. maijā. Tā ir spēkā līdz 2004. gada 16. oktobrim.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 24. martā

Labels: 3
17
6